
A Nagykunsági árapasztó tározó földhasználatának változásai az ökoszisztéma szolgáltatások tükrében

A 19. század közepéig a Tisza-völgyre az ártéri tájgazdálkodás volt jellemző, azonban az 1846-ban kezdődő vízrendezések következtében a Tisza menti táj képe jelentősen megváltozott, a korábbi gazdálkodási formák eltűntek. A Vásárhelyi Terv Továbbfejlesztése projekt keretében épülő árapasztó tározók a vízszint csökkentése mellett alkalmasak lehetnek a régi ártéri tájgazdálkodás újraélesztésére, így a tározók tervezésével párhuzamosan megindult az új tájgazdálkodási koncepciók kidolgozása. Értékelésük egyik lényeges szempontja lehet az ökoszisztéma szolgáltatások (természet azon javai, melyet az ember élete során közvetve vagy közvetlenül felhasznál) figyelembevétele.
Ebben a tanulmányban a Nagykunsági árapasztó tározó területén mutatok be egy ökoszisztéma szolgáltatás értékelő módszertant három lépésben: 1) a történeti és a jelenkori térképek térinformatikai elemzésével feltárom a legfőbb földhasználati módokat és hajtóerőket 2) jövőbeni komplex ártéri tájgazdálkodási rendszert dolgozok ki már megvalósult Tisza-völgyi példákat figyelembe véve és irodalmi adatok alapján 3) értékelőmátrix alkalmazásával feltárom az ökoszisztéma szolgáltatásokat, annak trendjeit, múltbeli és lehetséges jövőbeni változásait.
A térképi elemzések legszembetűnőbb eredménye a vizes területek csökkenésével párhuzamos szántóterületek növekedése. Az ökoszisztéma szolgáltatások számszerűsítésére alkalmas értékelő mátrix adatai alátámasztják ezt, hiszen az ellátó szolgáltatások értéke a mezőgazdasági művelés elterjedésével egyenes arányosságban nőtt, valamint a természetes élőhelyek visszaszorulásával párhuzamosan a szabályozó szolgáltatások értéke csökkent. Több szempontot figyelembe véve a megtervezett tájhasználat váltás szcenáriót értékelve a szolgáltatások közötti egyensúly helyreállt.
Megállapítható, hogy a Tisza szabályozását követően a korábbi, természetszerű tájhasználat fokozatosan alakult át intenzív gazdálkodási rendszerré, melyet mind a térképi, mind az ökoszisztéma szolgáltatásokkal kapcsolatos elemzések alátámasztanak. A jövőben olyan tájhasználat kialakítására van szükség, melyben adott táji keretek között maximalizálva vannak a természet nyújtotta javak. A tájgazdálkodás újrahonosításának köszönhetően a jelenlegi agrársivatagból egy, a fenntartható élet elvárásainak megfelelő rendszer jön létre.

